laion/Wikipedia-Exotic huggingface dataset:
קייל צ'נדלר

קייל מרטין צ'נדלר (באנגלית: Kyle Martin Chandler; נולד ב-17 בספטמבר 1967) הוא שחקן קולנוע וטלוויזיה אמריקאי, זוכה פרס אמי. צ'נדלר הוא כוכב הסדרות "מהדורה מוקדמת" ו"אורות ליל שישי". צ'נדלר נולד בבאפלו, ניו יורק, בנם הרביעי של סאלי ואדוארד צ'נדלר. הוא גדל בחווה משפחתית בעיר לונגוויל שבג'ורג'יה, למד במכללה הפרטית "אקדמיית ג'ורג' וולטון" וב"אוניברסיטת ג'ורג'יה". צ'נדלר נשוי לתסריטאית קת'רין צ'נדלר ואב לשתי בנות. הופיע לראשונה בסדרת טלוויזיה ב-1990, בשמונה פרקים בסדרה הצבאית אודות מלחמת וייטנאם "סיור של חובה". שיחק בתחילת שנות ה-90 בתפקיד הראשי בסדרת הדרמה "חזית הבית" בתור שחקן הבייסבול ג'ף מיטקלאף. זכה לפרסום גדול בזכות תפקידו בארבע שנות סדרת הדרמה "מהדורה מוקדמת", בה גילם תושב שיקגו, בשם גארי הובסון, שמקבל את העיתון היומי - יממה לפני שהן קורות. על תפקידו זה זכה בפרס סאטורן לשחקן ראשי בסדרת דרמה. על תפקידו זה היה מועמד פעם אחת לפרס אמי. הופיע בתפקיד אורח בסדרת הדרמה "האנטומיה של גריי", בתור החבלן דילן יאנג. צ'נדלר התפרסם בשנים האחרונות בעיקר בדרמת הספורט "אורות ליל שישי", בדמות מאמן הפוטבול של קבוצת התיכון "הפנתרים" אריק טיילור. על תפקידו זה היה מועמד שלוש פעמים ברציפות לפרס אמי לשחקן הטוב ביותר בתפקיד דרמטי, וב-2011 אכן זכה בפרס. באוקטובר 2024, פורסם כי צ'נדלר יככב בתפקיד האל ג'ורדן בסדרה "לנטרנים" של HBO, המבוססת על הקומיקס "גרין לנטרן". צ'נדלר החל דרכו בקולנוע ב-1992 בדרמה "ארץ טהורה", כבאדי ג'קסון, חברה של האמרגנית לולה רוג'רס (לסלי אן וורן). ב-2005 שיחק בפנטזיה שוברת הקופות של פיטר ג'קסון "קינג קונג" בתור שחקן סרטי ההרפתקאות ברוס באקסטר. הוא השתתף לאחר מכן בדרמת הפעולה "הממלכה" בתור הסוכן המיוחד פרנסיס מאנר ובמותחן המדע בדיוני "כשהעולם עמד מלכת" בתור הסוכן הממשלתי ג'ון דריסקול. ב-2011 שיחק צ'נדלר בתפקיד הראשי של השוטר ג'ק לם בהפקתם של ג'יי ג'יי אברהמס וסטיבן ספילברג "סופר 8". צבע הערב (1990) ארץ טהורה (1992) שחיתות בצמרת (1996) ריקוד של מלאכים (1999) ובכיכובו של פאנצ'ו וילה בתפקיד עצמו (2003) – סרט טלוויזיה קינג קונג (2005) הממלכה (2007) כשהעולם עמד מלכת (2008) Morning ‏(2010) סופר 8 (2011) ארגו (2012) כוננות עם שחר (2012) עיר שבורה (2013) לחיות את הרגע (2013) הזאב מוול סטריט (2013) קרול (2015) מנצ'סטר ליד הים (2016) סידני הול (2017) לילה בטירוף (2018) האדם הראשון (2018) גודזילה: מלך המפלצות (2019) גודזילה נגד קונג (2020) שמי חצות (2020) סלמברלנד: ארץ החלומות (2022) Back in Action‏ (2024) Anniversary‏ (TBA) סיור של חובה (1990) חזית הבית (1991–1993) צפון ודרום (1994) חזית הבית (1996) מהדורה מוקדמת (1996–2000) מה לגבי ג'ואן (2001) מאורת האריות (2003) האנטומיה של גריי (2006–2007) אורות ליל שישי (2006–2011) המלך היל (2008) רובוט צ'יקן (2011) אבא אמריקאי (2014) קשר דם (2015–2017) איש משפחה (2016) מלכוד 22 (2019–הווה) ראש העיר של קינגסטאון (2021–הווה) הקרב על אובר (אנ') (2022) לנטרנים (יפורסם בהמשך) מדיה וקבצים בנושא קייל צ'נדלר בוויקישיתוף קייל צ'נדלר, ברשת החברתית אקס (טוויטר) קייל צ'נדלר, במסד הנתונים הקולנועיים IMDb (באנגלית) קייל צ'נדלר, באתר "אידיבי", מאגר הידע העברי לקולנוע ישראלי ועולמי קייל צ'נדלר, באתר AllMovie (באנגלית) קייל צ'נדלר, באתר Rotten Tomatoes (באנגלית) קייל צ'נדלר, במסד הנתונים הקולנועיים KinoPoisk (ברוסית) Nellie Andreeva, ‘Lanterns’: Kyle Chandler Set To Star As Hal Jordan In DC Series For HBO, Deadline Hollywood, ‏October 9, 2024
טיוב נתונים

טיוב נתונים או טיוב מידע (באנגלית: Data cleansing) הוא תהליך לשיפור איכות הנתונים האגורים במסד נתונים. השיפור נדרש כאשר חלק מהנתונים במסד אינם שלמים, אינם מדויקים, אינם נכונים וכדומה. צורך בטיוב נתונים מתגלה במהלך מחזור החיים של מערכת המידע, ובפרט בעת מעבר למערכת מידע מתקדמת יותר. נתונים במסדי נתונים משמשים לתפעול שוטף של הארגון וכבסיס לקבלת החלטות. נתונים באיכות ירודה יביאו לשיבושים בתפעול השוטף ולהחלטות שגויות, ולכן בטיובם תועלת רבה. דוגמאות: במערכת לניהול משאבי אנוש נרשם מין העובדת כזכר במקום כנקבה. זו שגיאת הקלדה פשוטה, הגורמת לטעות בעלת ערך כספי ניכר בחישוב מס ההכנסה לעובדת, כמו גם בקביעת זכויות אחרות שלה התלויות במין. במערכת לניהול מלאי תחמושת נוצר פער בין המלאי בפועל למלאי הרשום במערכת, וכתוצאה מכך מוצג למקבלי החלטות מידע על מחסור בתחמושת כשאין כזה, או לא מוצג מידע על מחסור קיים. בעת הזנת נתונים למערכת מידע, נבדקת תקינותם של הנתונים, על מנת להבטיח את אמינותם. חרף זאת, במהלך פעילותה של מערכת מידע, ובפרט במעבר למערכת מידע מתקדמת יותר, עולה צורך בטיוב הנתונים. צורך זה נובע בדרך כלל מטעויות או חוסרים בנתונים המקוריים, או מטעויות הקלדה שלא התגלו בעת הזנת הנתונים. דוגמאות: מאגר הנתונים הוקם באמצעות הקלדה של נתונים שנוהלו בכרטסת בכתב יד. בתהליך זה התקשה המקליד לעיתים לזהות את כתב היד, והחליף בין אותיות דומות, כגון "צ" ו"ד", וכך השם הנשי "דבי" הפך לשם הגברי "צבי". בנוסף, לעיתים המקליד החליף בין מקשים סמוכים במקלדת וכתוצאה נוצר שיבוש בשמות או במספרים. טעות מסוג זה קשה לגלות בבדיקה ממוחשבת, משום שהשם "צבי" נראה תקין לא פחות מאשר השם "דבי". שמו של עובד נרשם בשם החיבה שבו הוא מוכר, אך שם זה שונה משמו הרשמי, ולכן יוצר קושי בעת העברת נתונים ממערכת מידע זו למערכת מידע אחרת שבה העובד רשום בשמו הרשמי. בעת איסוף הנתונים נרשמה בשדה "תאריך לידה" רק שנת הלידה של האדם, ומאוחר יותר התברר שנחוץ תאריך מלא, הכולל יום וחודש. מצב זה מצריך פנייה אל האדם, לקבלת המידע החסר, או למאגר נתונים אחר בו המידע החסר קיים. בשדה "יישוב", העוסק בכתובת בישראל, יש מקום ליותר מאלף ערכים, כמספר היישובים בישראל. בעת הקמת מערכת המידע הותר בשדה זה תוכן חופשי (ללא בדיקתו מול טבלת היישובים התקנית), ורק לאחר זמן התברר שחופש זה יוצר קושי, למשל כאשר אנו מבקשים לקבל את כל תושבי תל אביב, ומגלים ששם העיר נכתב בדרכים מגוונות: "תל אביב", "ת"א" "תל אביב יפו" ועוד. לטיפול בבעיה ניתן להפעיל תוכנת טיוב, שמסמנת את שמות היישובים שאינם תקניים. את השם "ת"א" קל לזהות כאופן המקובל לכתוב את שם העיר תל אביב-יפו, ולתקן את ערך השדה במאגר הנתונים. במקרים קשים יותר יש להפעיל שיטות אחרות, כגון הצלבה עם נתונים אחרים, וכאשר גם זה אינו אפשרי, יש לייצר רשימת שגיאות לטיפול ידני. פעולה זו נקראת "תיקנון נתונים". הצלבת מידע במאגר הנתונים עשויה לגלות בו סתירות פנימיות הדורשות תיקון. למשל במאגר מידע המייצג אוכלוסייה, ברשומה של אדם א' רשום שהוא נשוי לאדם ב'. הטיוב יוודא שאדם בשם המתאים קיים במערכת, והמידע תואם (כלומר ברשומה של אדם ב' רשום שהוא נשוי ל-א', תאריך הנישואים תואם בין הרשומות, וכדומה). ניתוח סטטיסטי של הנתונים עשוי להצביע על קיומן של שגיאות. דוגמה: במערכת מרשם תושבים מתגלה ש-60% מהילדים הם זכרים, ורק 40% נקבות. ההנחה שהתפלגות המינים בין הילדים צריכה להתאים להתפלגות הידועה (בין 1.05 ל-1.06 ילודים זכרים לכל נקבה), מעידה שכנראה חל שיבוש ברישום מין הילדים, או שחלק מהלידות לא נרשמו.
נטע מחלם

רבי נתן נטע מחלם (-א' בשבט תקע"ב, 1812) היה אדמו"ר חסידי בדור החמישי לתנועת החסידות. נולד לרב אברהם ברוידא. סבו רבי אהרן היה בנו של רבי ישראל, מרבני וילנה ומחבר "אבן תקומה" ו"אבן גדולה" על השולחן ערוך. משפחתו הייתה מיוחסת למשפחת איינטיגן שהייתה מצאצאי המהר"ם פדובה ורבי שאול וואהל מלך פולין. היה תלמידו המובהק של רבי אלימלך מליז'נסק וכן נסע לרבי ברוך ממז'יבוז'. לאחר פטירת רבי אלימלך החל לנסוע לרבי מרדכי מנישכיז, אותו החשיב לרבו אף אחר שהחל להתנהג בעצמו באדמו"רות. לפני שהחל להתנהג באדמו"רות היה מלמד תינוקות אצל מוכסן יהודי שהתגורר בכפר סמוך לעיר וולדובה. באחד הימים גילו בעלי ביתו את צדקותו וביקשו ממנו שיפסיק ללמד את ילדיהם ויגור בביתם ויעסוק בענייניו בשקט. רבי נטע נסע לרבו רבי מרדכי להתייעץ מה לעשות ורבו הורה לו להתחיל להתנהג באדמו"רות. עם הזמן יצא שמו גם לעיר וולדובה ולבקשת חסידי וולדובה עבר לגור בעירם. לאחר מספר שנים עבר לחלם לבקשת פרנסי העיר שם נבנה לו בית מדרש ודירת מגורים. בזמן שהותו בחלם התפרסם שמו ברחבי פולין וחסידים רבים נסעו אליו והיה חביב על המון העם. תוך כדי כהונתו באדמו"רות נסע גם לחוזה מלובלין שם גם התחבר לרבי דוד מלעלוב, היהודי הקדוש ורבי שמחה בונים מפשיסחא. בסוף ימיו חלה במחלה קשה ממנה נפטר בראש חודש שבט תקע"ב. רוב דברי תורתו נשרפו מלבד כתב יד אחד שנשמר אצל רבי שלמה לייב מלנטשנה. כתב יד זה הודפס בשנת תרנ"א בספר "נטע שעשועים" בהוצאת נכדו רבי נחמיה בידרמן (נכדו של חתן חתנו רבי אלעזר מנדל מלעלוב, חתן רבי מנחם מנדל קאליש מוורקא). ספרו יצא בשנית במהדורת צילום בשנת תשכ"ו, בתוספת תולדות וקווים לחייו ולדמותו, על ידי הרב יעקב זונדל קרויזר שאשתו התייחסה לרבי נטע. מהדורה חדשה ומפוארת יצאה בשנת תשס"ה בידי הרב מרדכי ישראל קרויזר, צאצא לרבי נטע. בנו רבי אהרן מילא את מקומו. בן נוסף היה רבי יעקב. חתניו היו רבי צבי בנו של החוזה מלובלין ורבי שלמה מקנסקלווה. נכדיו של רבי נטע, רבי טודרוס ורבי נטע לרר בני בנו רבי יעקב, שימשו גם הם כאדמו"רים. רבי טודרוס נפטר בשנת תרמ"ז (1887). בנו של רבי טודרוס, רבי פנחס כיהן אחרי פטירת דודו רבי נטע. היה חתנו של רבי ישראל יצחק מרדושיץ. לפני שהתמנה לאדמו"ר היה חסידו של רבי יהודה אריה לייב אלתר מגור, ה"שפת אמת". היה פרוש מענייני העולם והיה מתמיד גדול. נפטר בעיירה סלץ בשנת תרס"ז (1907) ונקבר בחלם. לאחר פטירת רבי פנחס הסתיימה השושלת, אך נכדים רבים של רבי נטע משמשים באדמו"רות בעיקר בחסידות לעלוב וחסידות בוסטון, נכדיו דרך חתנו רבי צבי שהיה חותנו של רבי אלעזר מנדל בידרמן האדמו"ר השלישי מלעלוב. נכדו של רבי אלעזר מנדל, רבי שמעון נתן נטע נקרא גם על שם רבי נטע מחלם. נטע שעשועים, תשס"ה. בהוצאת מרדכי קרויזר. המודיע, המוסף התורני פרשת וארא תשע"ב, כ"ה בטבת תשע"ב. דוד הלחמי, רבי נתן נטע מחלם, חכמי ישראל, תל אביב תשי"ח, חלק א', עמ' ר"י, באתר אוצר החכמה (צפייה מוגבלת למנויים) ספרו נטע שעשועים באתר היברובוקס. בית המדרש קיים עד היום. רבי נחמיה קיבל את כתב היד מרבי יצחק יעקב רבינוביץ מביאלה שקיבלו מחמיו רבי יהושע מאוסטרובה בנו של רבי שלמה לייב מלנטשנה.
מגרסת קרח

מגרסת קרח היא מכשיר לגריסת קוביות קרח לפתיתי קרח קטנים. קיימות מגרסות קרח ידניות, המשמשות לגריסה מיידית של קרח בכמויות קטנות; ומגרסות קרח חשמליות, המאפשרות גריסה של כמויות גדולות של קרח. מגרסה ידנית כוללת ארכובה לסיבוב להבי המגרסה, מכל לגושי הקרח לפני הגריסה ("חומר הגלם"), מכל לקרח הגרוס, ציר ולהבי המגרסה ומכסה. קרח גרוס או כתוש שימושי למספר צרכים: ככל שגושי הקרח קטנים יותר, היחס בין שטח הפנים של הקרח ונפחו עולים, וכך הוא יכול לצנן משקאות ומכלים במהירות רבה יותר. בנוסף, משקאות רבים, כמו ברד ומשקאות אלכוהוליים שונים, דורשים קרח כתוש להכנתם. קרח כתוש יעיל יותר מקרח בגושים גדולים לצינון בקבוקים. ערבוב קרח גרוס במלח היא אחת השיטות הפשוטות להגיע לטמפרטורות נמוכות. What Should I Consider When Buying an Ice Crusher?, באתר WiseGeek. (באנגלית) ערך זה הוא קצרמר בנושא משקאות ובנושא טכנולוגיה. אתם מוזמנים לתרום לוויקיפדיה ולהרחיב אותו.
מאיר הלוי מאפטא

רבי מאיר הלוי רוטנברג מאפטא (ה'תק"ך, 1760 - כ"ה בתמוז ה'תקפ"ז, 1827) היה אדמו"ר חסידי ורב בעיר אפטא. ממנו התחילה שושלת אפטא. חיבורו על התורה "אור לשמים", נכתב על דרך הפרד"ס, אך הוא מכיל גם חידושים ושו"ת בדרך הפלפול. רבי מאיר נולד לרבי שמואל סגל הלוי רוטנברג, מצאצאי רבי ישעיה הלוי הורוביץ, ולמירל פייגא נצר לש"ך. בנעוריו התייתם מאביו, ואמו גידלתו לבדו. רבי מאיר למד בישיבת רבי אברהם יצחק הכהן כ"ץ מחבר הספר "כתר כהונה" ואב"ד סטבניץ ופינצ'וב. בהמשך, היה לתלמידו של החוזה מלובלין. רבי מאיר התנגד לדרך החדשה של רבי שמחה בונם מפשיסחה, שרצה לבססה על יסודות העיון השכלי. כשרבו רבי אברהם יצחק הכהן כ"ץ עבר מסטאבניץ לפינצ'וב, נתקבל רבי מאיר כרב בסטאבניץ בעודנו צעיר לימים. וכשעזב רבי אברהם יהושע השיל מאפטא את העיר אפטא, עבר רבי מאיר לכהן כרב העיר, שם כיהן עד יום מותו. מלבד בקיאותו הרבה בש"ס ופוסקים, היה בקיא גם בתורת הנסתר. כשנפטר החוזה מלובלין, רבים מתלמידיו הפכו לחסידיו של רבי מאיר ובחרו בו לשמש כרבם, כשיש שטוענים שכך היה רצונו של החוזה שרבי מאיר ימלא את מקומו. ולפי המסורת החסידית, הנהגתו הייתה הכי דומה להנהגת החוזה, משאר התלמידים[דרוש מקור]. רבי מאיר נפטר באפטא בכ"ה בתמוז תקפ"ז 1827. רבי מאיר הלוי חיבר תפילה אשר עניינה הוא חיזוק האמונה בהשם. תפילה זו היה רגיל הרב שלמה רבינוביץ מראדומסק (מחבר ספר תפארת שלמה) לאומרה בכל יום ערב ובוקר, ואמר שהוא סגולה נוראה לפרנסה ולהצלחה לאומרה בכל יום. ב-2015 הוציא אברהם פריד שיר הנני בידך על מילות הלקוחות מתוך תפילה זו: ”רִבּוֹן הָעוֹלָמִים יָדַעְתִּי כִּי הִנְנִי בְּיָדְךָ לְבַד כַּחֹמֶר בְּיַד הַיּוֹצֵר. וְאִם גַּם אֶתְאַמֵּץ בְּעֵצוֹת וְתַחְבּוּלוֹת וְכָל יוֹשְׁבֵי תֵבֵל יַעַמְדוּ לִימִינִי לְהוֹשִׁיעֵנִי וְלִתְמֹךְ נַפְשִׁי, מִבַּלְעֲדֵי עֻזְּךָ וְעֶזְרָתְךָ, אֵין עֶזְרָה וִישׁוּעָה.” (לחן פנחס ברייער) רבי אריה לייבוש מאוזרוב הסבא קדישא מראדושיץ רבי חיים אב"ד קאמיינסק ווולברום בעל "זיכרון חיים" (גם הוא תלמידו של החוזה מלובלין) רבי חיים מצאנז ה"חידושי הרי"ם מגור ה"תפארת שלמה" מרדומסק רבי יהודה פסח מליפסק רבי שלמה זלמן מוויליפולי רבי שמואל מדריליטש, כיהן אחרי פטירת רבו באדמו"רות. תפילת רבי מאיר מאפטא מאיר הלוי מאפטא, ב"אנציקלופדיה יהודית" באתר "דעת" מאיר (1760-1831), הלוי, אב"ד סטובניץ, דף שער בספרייה הלאומית בספרו בפרשת בלק רמז סוד באשר לביאת המשיח במילה "תשבך" (במדבר כד כב). וחתנו (אבי נכדו המו"ל) הסיר את הפירוש לאחר התייעצות עם גדולי דורו. ראו פה ופה בנו היה רבי חיים מאיר וחתנו וממלא מקומו היה רבי משה מקאסלוב.
דינמו בוקרשט (כדורסל)

דינמו בוקרשט (ברומנית: Club Sport Dinamo București) היא קבוצת כדורסל רומנית מהעיר בוקרשט. המתמודדת בליגת העל הרומנית. הקבוצה הצליחה ליצור יציבות לאורך השנים וזכתה 22 פעמים באליפות רומניה, וגם השיגה תוצאות ראויות לציון במפעלים אירופאים. עם זאת, באמצע שנות ה-90, עקב חוסר תמיכה תקציבית מהמועדון האם "דינמו" ועם התחזקותם של מספר קבוצות בליגה, כגון: אססופט פלוישט, אטלסיב סיביו וכדומה, הקשו על הקבוצה להמשיך את רצף האליפויות. בעונת 2009/10 השתתפה הקבוצה בליגה הבלקנית ולא עברה את שלב הבתים. בסיום עונת 2009/10 נשרה הקבוצה לראשונה בתולדותיה לליגה השנייה וחזרה לאחר עונה אחת . הקבוצה מארחת בהיכל דינמו, ששופץ והורחב בשנת 2012, המכיל 2,500 מקומות. הליגה הרומנית: אליפות (22): 1952-1955, 1957, 1965, 1966-1969, 1971, 1971-1977, 1979, 1983, 1988, 1994, 1997, 1998, 2003. מקום שני: 2004, 2005. הגביע הרומני: זכייה (4): 1967, 1968, 1969, 1980. חצי גמר: 2006 1994-1995: גביע המחזיקות 1998-1999: גביע קוראץ' 2003-2004: יורוקאפ (פיב"א) 2004-2005: יורוקאפ (פיב"א) 2008-2009: הליגה הבלקנית קלאודיו פומטסקו סטוידין מרקוביץ' קריאני ליביו מדיה וקבצים בנושא דינמו בוקרשט בוויקישיתוף אתר האינטרנט הרשמי של דינמו בוקרשט דף הקבוצה באתר יורובסקט Sala din Complexul Sportiv Dinamo e aproape gata libertatea.ro ערך זה הוא קצרמר בנושא כדורסל ובנושא רומניה. אתם מוזמנים לתרום לוויקיפדיה ולהרחיב אותו.
קבוצת קוימברה

קבוצת קוימברה (באנגלית: The Coimbra Group, בראשי תיבות: GC) היא קבוצה של אוניברסיטאות מאירופה שנוסדה בשנת 1985 במלאת 700 שנה לייסודה של אוניברסיטת קוימברה. האוניברסיטאות המאוחדות בקבוצה זו הן מהאוניברסיטאות העתיקות באירופה. הקבוצה קמה כדי לקדם את האוניברסיטאות ולקיים הפריה הדדית ביניהן, על מנת לקיים מטרה זו, הקבוצה פועלת במספר תחומים: הקלה על חילופי סטודנטים, חילופי רעיונות ודעות ומעבר ידע בין האוניברסיטאות, סטודנטים ומרצים כאחד. קידום המחקר באוניברסיטאות תוך הבנת הגלובליזציה העולמית וניצול הקשרים בין האוניברסיטאות השונות. ניסיון ליצור את חבורת העילית של האוניברסיטאות האירופאיות, ובכך למשוך תלמידים לאוניברסיטאות החברות בקבוצה. קיום תחרויות בתחומים שונים על מנת לקדם תחומים אלו. התחרויות כוללות תחרויות ספורט, דיבייט ועוד. שיפור איכות ההוראה והתאמתה למאה ה־21. הגברת חשיבות שיתופי פעולה כדי לקבל תוצאות מדעיות טובות יותר. נכון לאפריל 2024, קבוצת קוימברה כוללת 40 אוניברסיטאות (בסוגריים שנת הייסוד) ב־22 מדינות: אוסטריה אוסטריה אוניברסיטת גראץ (1585) איטליה איטליה אוניברסיטת בולוניה (1088) אוניברסיטת סיינה (1240) אוניברסיטת פאביה (1361) אוניברסיטת פדובה (1222) אירלנד אירלנד האוניברסיטה הלאומית של אירלנד, גולוויי (1845) טריניטי קולג' (דבלין) (1592) אסטוניה אסטוניה אוניברסיטת טרטו (1632) בלגיה בלגיה האוניברסיטה הקתולית של לוון (בשפה ההולנדית) (1425) האוניברסיטה של לוון (בשפה הצרפתית) (1834) גרמניה גרמניה אוניברסיטת גטינגן (1734) אוניברסיטת היידלברג (1386) אוניברסיטת וירצבורג (1402) אוניברסיטת פרידריך שילר בינה (1558) אוניברסיטת קלן (1388) דנמרק דנמרק אוניברסיטת אורהוס (1928) הולנד הולנד אוניברסיטת חרונינגן (1614) אוניברסיטת ליידן (1575) הונגריה הונגריה אוניברסיטת אטווש לוראנד (1635) הממלכה המאוחדת הממלכה המאוחדת אוניברסיטת אדינבורו (1582) אוניברסיטת בריסטול (1595) אוניברסיטת דרהאם (1832) טורקיה טורקיה אוניברסיטת איסטנבול (1453/1846/1933) ליטא ליטא אוניברסיטת וילנה (1579) נורווגיה נורווגיה אוניברסיטת ברגן (1946), (1825) ספרד ספרד אוניברסיטת ברצלונה (1450) אוניברסיטת גרנדה (1531) אוניברסיטת סלמנקה (1130) פולין פולין האוניברסיטה היגלונית (1364) פורטוגל פורטוגל אוניברסיטת קוימברה (1290) פינלנד פינלנד אוניברסיטת טורקו (1920) האוניברסיטה האקדמית של אובו (1918) צ'כיה צ'כיה אוניברסיטת קארל בפראג (1348) צרפת צרפת אוניברסיטת מונפלייה (1289) אוניברסיטת פואטייה (1431) אוניברסיטת פול ואלרי מונפלייה 3 (1289/1970) רומניה רומניה אוניברסיטת יאשי (1860) רוסיה רוסיה אוניברסיטת סנקט פטרבורג (1724) שוודיה שוודיה אוניברסיטת אופסלה (1477) שווייץ שווייץ אוניברסיטת ז'נבה (1559) אירופאום אורורה (רשת אוניברסיטאות) רשת אוטרכט הליגה האירופית לאוניברסיטאות מחקר אתר האינטרנט הרשמי של קבוצת קוימברה (באנגלית) קבוצת קוימברה, ברשת החברתית פייסבוק קבוצת קוימברה, ברשת החברתית אקס (טוויטר) קבוצת קוימברה, ברשת החברתית LinkedIn קבוצת קוימברה, סרטונים בערוץ היוטיוב Coimbra Group, Coimbra Group at a glance. Coimbra Group, About, Mission Statement, Coimbra Group at a glance. Coimbra Group, About, Mission Statement. Coimbra Group, List of our Members. Coimbra Group, Map of our Members.
הרברט סקרף

הרברט אלי סקרף (באנגלית: Herbert Eli Scarf;‏ נולד ב-25 ביולי 1930 בפילדלפיה, נפטר ב-15 בנובמבר 2015 בסאג הארבר, ניו יורק) היה כלכלן אמריקני הנמנה עם הסגל האקדמי באוניברסיטת ייל וחבר באקדמיה האמריקאית לאמנויות ולמדעים. בזמן לימודיו לתואר השני סיים במקום העשירי מתוך 1,950 משתתפים בתחרות המתמטיקה ע"ש ויליאם לוול פטנם שהיא התחרות המתמטית החשובה ביותר בין האוניברסיטאות בארצות הברית וקנדה. את תואר הדוקטור קיבל בשנת 1954 מאוניברסיטת פרינסטון. אחד המאמרים הבולטים שלו הוא בתחום המשחקים השיתופיים שם מצא תנאי הכרחי ומספיק לקיום של ליבה של משחק שיתופי. תנאי דומה כבר הוצג על ידי לויד שפלי (משפט בונדרבה-שפלי). בשנת 1973 קיבל את פרס פרדריק לנצ'סטר על מאמרו The Computation of Economic Equilibria ‏ שכתב ביחד עם טריה הנסן הפורץ דרך בשימוש באלגוריתמים לפתרון מערכות שיווי משקל כלליות על ידי שימוש במודל שיווי משקל ישומי. בשנת 1974 פרסם ביחד עם לויד שפלי מחקר בתחום מעגלי סחר עליונים. על שמו נקראת הלמה של סקרף. בשנת 1983 זכה בפרס ג'ון פון נוימן. סקרף פגש את מרגרט קליין כחודש לאחר סיום לימודיו באוניברסיטת טמפל בשנת 1951 ונשא אותה לאשה בשנת 1953. נולדו להם שלוש בנות. מרגרט סקרף היא פסיכולוגית בעלת שם שכתבה מספר ספרים רבי מכר על נושאים פסיכולוגיים. מדיה וקבצים בנושא הרברט סקרף בוויקישיתוף הרברט סקרף, באתר פרויקט הגנאלוגיה במתמטיקה הרברט סקרף, באתר dblp דף הבית של הרברט סקרף הרברט סקרף, באתר "Find a Grave" (באנגלית) The Computation of Economic Equilibria Maggie Scarf - About the Author ערך זה הוא קצרמר בנושא מתמטיקה. אתם מוזמנים לתרום לוויקיפדיה ולהרחיב אותו.
חסידות חלם (פירושונים)

בעיר חלם היו כמה חצרות חסידיות. האם התכוונתם ל... חסידות חלם מיסודו של רבי יוסף קעזיס חצרו של רבי נטע מחלם וצאצאיו ענף מחסידות ראדזין בהנהגת רבי אברהם יהושע העשיל ליינר ובניו ענף מחסידות טריסק בהנהגת רבי משה לייב בנו של רבי מנחם נחום מטריסק-בריסק רבי נחמיה רבינוביץ, נינו של רבי יעקב יצחק מפשיסחא ה"היהודי הקדוש" ונכדו של רבי נחמיה מביכוב כיהן כאדמו"ר בחלם רבי אברהם יהושע השיל רבינוביץ, נינו של רבי יעקב יצחק מפשיסחא, בנו של רבי יצחק יעקב מביאלא כיהן כאדמו"ר בחלם
פוסאדאס

פוסאדאס (Posadas) היא עיר בצפון-מזרח ארגנטינה, בירת פרובינציית מיסיונס. העיר שוכנת לגדות נהר פרנה, מול העיר אנקרנסיון שבעברו הפרגוואי של הנהר. בשנת 2010 התגוררו בעיר כ-324 אלף תושבים. האב רוקה גונסאלס דה סנטה קרוס הקים עיירה ששמה היה אנונסייסיון דה איטפואה ב-1615, אך אחרי 10 שנים העיירה זזה לצדו השני של נהר הפרנה, במקום בו היום נמצאת העיר אנקרנסיון, בפרגוואי. למרות זאת, ההתיישבות לא ננטשה לגמרי, והוקם בה רדוקסיון ב-1628. ב-1867, במהלך מלחמת הברית המשולשת, כוחות ברזילאים הקימו במקום בסיס צבאי. לאחר המלחמה, פרגוואי ויתרה על הדרישות שלה על האזור הזה, וב-1879 העיירה נקראה מחדש בשם פוסאדאס, לזכרו של חרווסיו אנטוניו דה פוסאדאס, המנהיג העליון הראשון של הפרובינציות המאוחדות של ריו דה לה פלטה. ב-1881, כשהוחלטו גבולות הפרובינציה מיסיונס, פוסאדאס לא נכנסה לפרובינציה ונשארה בפרובינציית קוריינטס. למרות זאת, ב-1884 החליט הקונגרס הלאומי הארגנטינאי להעביר את העיר לפרובינציית מיסיונס והפך אותה לבירת הפרובינציה. בעיר ממוקמת האוניברסיטה הלאומית של מיסיונס, שהוקמה ב-1973. נמל התעופה ליברטדור חנרל חוסה דה סן מרטין נמצא במרחק של 7.5 ק"מ צפון-מזרחית לעיר ומשרת אותה. גשר סן רוקה גונסאלס דה סנטה קרוס מקשר את העיר עם העיר אנקרנסיון בפרגוואי מצדו השני של נהר הפרנה. מדיה וקבצים בנושא פוסאדאס בוויקישיתוף אתר האינטרנט הרשמי של פוסאדאס (בספרדית) אתר העירייה (בספרדית) פוסאדאס, באתר אנציקלופדיה בריטניקה (באנגלית) ערך זה הוא קצרמר בנושא יישובים בארגנטינה. אתם מוזמנים לתרום לוויקיפדיה ולהרחיב אותו.
בלקן בוטבגרד

מועדון כדורסל בלקן (בבולגרית: Баскетболен клуб Балкан) היא קבוצת כדורסל בולגרית מהעיר בוטבגרד. המתמודדת בליגת העל הבולגרית וביורופקאפ. מועדון הכדורסל "בלקן" הוקם בשנת 1947, ובעונת 2005/06 החל את הקדנציה הנוכחית בליגה הבכירה בבולגריה. בעונת 1989/90 השתתפה הקבוצה במוקדמות גביע אירופה לאלופות והודחה על ידי אריס סלוניקי בשני מפגשים. בעונת 2010/11, השתתפה הקבוצה בליגה הבלקנית. ובעונתה הראשונה לא עברה את שלב הבתים. בעונת 2013/14 חזרה הקבוצה להשתתף בהליגה הבלקנית, בו הגיעה עד לחצי הגמר והפסידה ללבסקי סופיה 85-94 לאחר הארכה. חוג אוהדי הקבוצה המלווים אותה גם למשחקי חוץ רחוקים, נקרא "צוות בני היער". החל מתאריך 6 באפריל 2014 החלה הקבוצה לארח בבוטבגרד ארנה החדש, המכיל 4,000 מקומות ישיבה. עד אז ארחה הקבוצה בארנה בלקן הישן, שהמכיל 1,000 מקומות ישיבה. הליגה הבולגרית: אליפות (7): 2023 ,2022, 2019 ,1974, 1987, 1988, 1989 מקום שני: 1972, 2008, 2024 חצי גמר: 2013 הגביע הבולגרי: זכייה (4): 1970, 1986, 1987, 1988 חצי גמר: 2010, 2014 הליגה הבלקנית: חצי גמר: 2014, 2022 ארצות הברית דווין מורטון בולגריה לובומיר לילוב בולגריה ג'ורדן בוזוב בולגריה קרום דויצ'ינוב בולגריה גיאורגי דוידוב בלקן בוטבגרד, ברשת החברתית פייסבוק בלקן בוטבגרד, ברשת החברתית אינסטגרם אתר הליגה הבולגרית ערך זה הוא קצרמר בנושא כדורסל. אתם מוזמנים לתרום לוויקיפדיה ולהרחיב אותו.
ספנסר ג'ונסון

ספנסר ג'ונסון (באנגלית: Spencer Johnson;‏ 24 בנובמבר 1938 - 3 ביולי 2017) היה סופר אמריקאי, שחיבר בעיקר ספרי עזרה, הגשמה עצמית וניהול. ספרו הידוע ביותר הוא רב־המכר "מי הזיז את הגבינה שלי?". ספריו נמכרו ביותר מ-40 מיליון עותקים ותורגמו ל-42 שפות. בערוב ימיו התגייר. ג'ונסון נולד בדקוטה הדרומית. הוא בוגר תואר ראשון בפסיכולוגיה מאוניברסיטת דרום קליפורניה (1963), ובעל תואר דוקטור ברפואה מהקולג' המלכותי למנתחים באירלנד. במהלך חייו גר בהוואי וניו המפשייר. מת בסן דייגו, קליפורניה, בגיל 78. כן או לא (1992) מי הזיז את הגבינה שלי? (1998) המתנה (2003) אב ברגע אם ברגע איש מכירות ברגע מורה ברגע מנהל ברגע ספר המתנה רגע לעצמך פסגות ועמקים מלבד ספריו כתב ג'ונסון גם סדרת ספרים לילדים. סדרה זו כוללת 43 סיפורים הכתובים כביוגרפיה פיקטיבית של דמויות שונות המשמשות כאלגוריה למעלות טובות. רובין שארמה אתר האינטרנט הרשמי של ספנסר ג'ונסון ספנסר ג'ונסון, ברשת החברתית Goodreads כתבה על ספנסר ג'ונסון, בטיים מגזין ביוגרפיה קצרה של ספנסר ג'ונסון רן בוקר, מחבר "מי הזיז את הגבינה שלי" הלך לעולמו, באתר ynet, 9 ביולי 2017 ספנסר ג'ונסון (1940-2017), דף שער בספרייה הלאומית ערך זה הוא קצרמר בנושא סופרים. אתם מוזמנים לתרום לוויקיפדיה ולהרחיב אותו.
Assassin's Creed: Renaissance

Assassin's Creed: Renaissance (בתרגום לעברית: "אמונת המתנקש: רנסאנס") הוא רומן היסטורי-פנטזי משנת 2009 שנכתב על ידי הסופר אנטון גיל תחת שם העט אוליבר באודן. הספר הוא הראשון בסדרת הספרים שמבוססים על סדרת משחקי Assassin's Creed, ובמיוחד המשחק "Assassin's Creed II". בנובמבר 2010 שוחרר הספר השני "Brotherhood" שמביא את עלילת ההמשך, ומבוסס על המשחק "Assassin's Creed: Brotherhood". הספר הופץ לראשונה בבריטניה ב-20 בנובמבר 2009 על ידי ספרי פינגווין ברחבי הממלכה המאוחדת. ב-23 בפברואר 2010, הספר שוחרר גם בארצות הברית על ידי אותה חברת הוצאה לאור. נבגד על ידי המשפחות השולטות באיטליה, אדם צעיר יוצא למסע אפי לנקמה להכחיד את השחיתות ולהשיב את כבוד משפחתו. הוא ילמד את אמנות המתנקש. בדרך, אציו יבקש להיעזר במוחות הגדולים כמו לאונרדו דה וינצ'י וניקולו מקיאוולי, ביודעו שהישרדות קשורה לכישורים לפיהם הוא חייב לחיות. לבני בריתו - הוא יהפוך לכוח השינוי, יילחם עבור חירות וצדק. לאויביו - הוא יהפוך לאיום שיוקדש להשמדת רודנים המתעללים באנשי איטליה. וכך מתחיל הסיפור האפי לכוח, נקמה ותאוריית קשר. האמת תיכתב בדם. שנת אדוננו 1476 - הרנסאנס. תרבות ואמנות משגשגים לצד שחיתות ואלימות עקובה מדם. סכסוכי דמים מתנהלים בין המשפחות הפוליטיות השולטות באיטליה. בעקבות מות אביו ואחיו, אציו אודיטורה דה פירנצה מקבל לרשותו קודקס עתיק, המפתח לשחיתות שמקורה בקונפליקט רב-עידנים בין האבירים הטמפלרים הזדוניים לבין מסדר המתנקשים. אציו חייב לנקום את מות קרוביו ובכך למלא את ייעודו - לחיות לפי חוקי אמונת המתנקש. ערך מורחב – Assassin's Creed II#עלילה עלילת הספר מתמקדת בגיבור הצעיר אציו אדיטורה, המחפש נקמה על מות משפחתו. תוך כדי, הוא חושף את האמת לגבי אביו ולגבי המורשת שלו. הוא מודרך על ידי מתנקשים, עד שלבסוף הוא הופך לאחד מהם. אציו מתערב במלחמה בין המתנקשים לבין הטמפלרים, ושניהם מחפשים כספת עתיקה באיטליה המכילה טכנולוגיה שיכולה לשלוט בבני האדם. למרות שהסיפור הוא גרסה כתובה של המשחק "Assassin's Creed II", קיימים מספר הבדלים ברומן הספרותי, כמו גם דברים שנוספו לספר ואינם מתוארים במשחק. בניגוד למשחק עליו הוא מבוסס, שבו סיפור המסגרת מתרחש בזמנים המודרניים דרך עיניו של דזמונד מיילס, שצופה דרך מתקן האנימוס בזיכרונותיהם של אבותיו הקדמונים - הסיפור כולו מתרחש במהלך המאה ה-15 באיטליה, ומתרכז רק בחייו של אציו אודיטורה, כאשר מספר שינויים קטנים נעשו לדמויות, הוספת דמויות שוליות ןתיאורי התנקשויות של אציו בבכירים טמפלרים, בין היתר. אולם, מספר אירועים מתוארים במשחק הבא בסדרה, "Assassin's Creed: Brotherhood", ובמיוחד הזכרונות לגבי כריסטינה וספוצ'י. Assassin's Creed: Renaissance בפרויקט פאנדום של סדרת משחקי Assassin's Creed Assassin's Creed: Renaissance, באתר OCLC (באנגלית)